ការសំភាសន៍របស់អ៊ុំ ហឹម ហេន

ក៖ អ្នកដែរសំភាសន៍គេមានឈ្មោះថា ជាង ស៊ីអ៊ាវ

ខ៖ អ្នកដែរអោយគេសំភាសន៍មានឈ្មោះអ៊ុំ ហឹម ហេន៕

 ការសង្ខេបប្រវត្តិរបស់អ៊ុំ ហឹម ហេន

 អ៊ុំ ហឹម ហេន មានអាយុ 84ឆ្នាំ នៅក្នុងឆ្នាំ2018

 អ៊ុំ ហឹម ហេន មានភេទប្រុស

 អ៊ុំ ហឹម ហេន មានទីលំនៅបច្ចុប្បន្ននៅភូមិទី6 សង្កាត់ផ្សារដើមថ្កូវ ខ័ណ្ឌចំការមន នៅរាជធានីភ្នំពេញ

ក៖ចឹងជាដំបូងខ្ញុំអរគុណច្រើនអ៊ុំដែរបានអោយខ្ញុំសំភាសន៍ពីប្រវត្តិរបស់អ៊ុំហើយការសំភាសន៍នេះត្រូវបានរៀបចំឡើងដោយសកលវិទ្យាល័យមួយដែរនៅអាមេរិចដែរមានឈ្មោះថាBYUហើយដោយសារតែសកលវិទ្យាល័យមានគោលបំណងចង់រក្សាពីប្រវត្តិប្រជាជនខ្មែរដើម្បីទុកអោយកូនចៅជំនាន់ក្រោយៗពួកគាត់បានស្គាល់ពីឪពុកម្ដាយហើយនឹងប្រវត្តិរបស់ដូនតា ដោយសារតែសកលវិទ្យាល័យនៅពេលដែរពួកខ្ញុំបានសំភាសន៍អ៊ុំហើយ ខ្ញុំនឹងដាក់ការសំភាសន៍មួយនេះទៅក្នុងវេបសាយរបស់សាលាដែរមានឈ្មោះថា [www.cambodianoralhistories.byu.edu](http://www.cambodianoralhistories.byu.edu) ចឹងហាសអ៊ុំ ចឹងដូចជាអស័យដ្ឋានរបស់អ៊ុំនៅនឹងឈ្មោះអីគេដែរអ៊ុំ?

ខ៖ អស័យដ្ឋាននៅសព្វថ្ងៃនេះហោស?

ក៖ បាទដូចជានៅនឹងហាសអ៊ុំ?

ខ៖ អស័យដ្ឋានសព្វថ្ងៃនឹងអ៊ុំដាក់តែអស័យដ្ឋានស្ថានីយ៍បូមទឹក

ក៖ នៅស្ថានីយ៍បូមទឹក ប៉ុន្តែភូមិអី ឃុំអីអ៊ុំមានដឹងទេអ៊ុំ?

ខ៖ នឹងពេលដែរបច្ចុប្បន្ននឹងហោស?

ក៖ បាទអ៊ុំនៅពេលបច្ចុប្បន្ននឹងអ៊ុំ?

ខ៖ នៅភូមិ6 សង្កាត់ផ្សារដើមថ្កូវ ខ័ណ្ឌចំការមន នៅក្រុងភ្នំពេញ?

ក៖ មិនមែនខ័ណ្ឌមានជ័យទេហោសអ៊ុំ?

ខ៖ នឹងអ៊ុំដាក់ការនៅពីមុន តែឥឡូវនឹងអ៊ុំមកជួលផ្ទះគេចឹងអ៊ុំអត់ដាក់ទេ

ក៖ ចឹងអ៊ុំនៅភូមិ6 សង្កាត់ផ្សារដើមថ្កូវ ខ័ណ្ឌចំការមន នៅរាជធានីភ្នំពេញ ចឹងតើអ៊ុំយល់ព្រមដើម្បីអោយខ្ញុំដាក់ការសំភាសន៍មួយនេះទៅក្នុងវេបសាយរបស់សាលាដែរទេអ៊ុំ?

ខ៖ បាទយល់ព្រមតា

ក៖ ចុះសំរាប់ឈ្មោះពេញរបស់អ៊ុំមានឈ្មោះអីគេដែរអ៊ុំ?

ខ៖ ឈ្មោះពេញរបស់ខ្ញុំនឹងឈ្មោះ ហឹម ហេននឹងតែម្ដងនឹង

ក៖ ចឹងដូចជាមានឈ្មោះហៅក្រៅអីទេអ៊ុំ?

ខ៖ អត់មានទេ

ក៖ ចឹងអត់មានទេហោសអ៊ុំ?

ខ៖ មានឈ្មោះតែមួយគត់នឹង

ក៖ ចឹងតាំងពីក្មេងរហូតមកដល់ឥឡូវនឹងមានឈ្មោះតែមួយនឹងទេណអ៊ុំ?

ខ៖ មានឈ្មោះតែមួយនឹង

ក៖ ចុះសព្វថ្ងៃនឹងអ៊ុំអាយុប៉ុន្មានដែរហើយអ៊ុំ?

ខ៖ សព្វថ្ងៃនឹងបើមើលតាមអត្តសញ្ញាណប័ណនឹងគឺអាយុ84ឆ្នាំ

ក៖ ចុះអ៊ុំមានចងចាំថ្ងៃខែឆ្នាំកំណើតរបស់អ៊ុំអត់ទេអ៊ុំ?

ខ៖ ខ្ញុំចាំតា កើតនៅថ្ងៃទី10 ខែ10 នៅឆ្នាំ1933 នឹងដាក់តាមអត្តសញ្ញាណប័ណនឹងហាស

ក៖ បាទអ៊ុំចុះអ៊ុំកើតនៅណាដែរអ៊ុំ?

ខ៖ អ៊ុំកើតនៅភូមិគោករកា ឃុំរាមអណ្ដើក ស្រុកគិរីវង្ស ខេត្តតាកែវ​

ក៖ អូ៎!នៅខេត្តតាកែវហោសអ៊ុំ ចុះសំរាប់ឆ្នាំខ្មែរអ៊ុំមានចងចាំអត់ ឆ្នាំច័ន្ទគតិហាស អ៊ុំមានចងចាំថាអ៊ុំកើតនៅឆ្នាំអីគេដែរទេ លក្ខណះថាឆ្នាំជូត ឆ្លូវអីហាស?

ខ៖ បើតាមអត្តសញ្ញាណប័ណនេះយើងឆ្នាំច

ក៖ អូ៎!នៅឆ្នាំច ហោសអ៊ុំ ចុះអ៊ុំមានបងប្អូនប៉ុន្មាននាក់ដែរអ៊ុំ?

ខ៖ ខ្ញុំមានបងប្អូនតែ2នាក់ទេ

ក៖ អូ៎!មានតែ2នាក់ទេ ចុះអ៊ុំជាកូនបងរឺមួយក៏កូនប្អូនដែរអ៊ុំ?

ខ៖ អ៊ុំជាកូនប្អូន

ក៖ អូ៎!កូនពៅហោសអ៊ុំ?

ខ៖ បាទកូនប្អូន ហើយប្រុសទាំងពីរនាក់នឹង

ក៖ ចុះបងរបស់អ៊ុំគាត់មានឈ្មោះអីគេដែរអ៊ុំ?

ខ៖ បងប្រុសគាត់មានឈ្មោះណូ ហន

ក៖ ឈ្មោះណូ ហន ហោសអ៊ុំ?

ខ៖ គាត់ដាក់ជីតា ហើយខ្ញុំដាក់ ហឹម ហេន

ក៖ អូ៎!ផ្សេងគា្ន ចុះអ៊ុំធ្លាប់មានសាច់រឿងអីជាមួយគាត់ដែរទេ ជាមួយបងប្រុសរបស់អ៊ុំហាស លក្ខណះសាច់រឿងអីដែរសប្បាយការជាមួយគា្នដែរចឹងហាស?

ខ៖ អ៊ុំមានការសប្បាយច្រើនពីព្រោះបងរបស់អ៊ុំគាត់បានស្រលាញ់អ៊ុំណាស់ ពីព្រោះធ្វើតាមណ្ដាំរបស់ឪពុកចឹងហាស

ក៖ ឪពុករបស់អ៊ុំគាត់ថាម៉េចទៅ?

ខ៖ គាត់ថាបងប្អូនត្រូវចេះស្រលាញ់គា្ន លក្ខណះជួយយិតយូងគា្នអោយបានរីកចំរើន ទាំងខាងវិញ្ញាណនឹងទាំងខាងសាច់ឈាម ឪពុករបស់អ៊ុំគាត់ផ្ដាំមកចឹង

ក៖ អូ៎!ឪពុករបស់អ៊ុំគាត់និយាយចឹង?

ខ៖ គាត់ថាបើសិនជាឃើញប្អូនមិនល្អគាត់ទាញអោយធ្វើល្អឡើង

ក៖ ចឹងហោសអ៊ុំ?

ខ៖ បាទហើយកាលណោះខ្ញុំនៅផ្ទះ នឹកឃើញថាប្អូនមិនទាន់ចេះអក្សរអីចឹង ខ្ញុំរៀនបានតែ8ខែទេ គ្រាន់តែមើលបាន ហើយសរសេរបាន គាត់មិននិយាយច្រើនគាត់ក៏នាំអ៊ុំទៅបួស

ក៖ អូ៎!អ៊ុំទៅបួសធ្វើជាលោក?

ខ៖ នឹងហើយគាត់ទៅបួសហោស ហើយអ៊ុំទៅបួសជាមួយគាត់ហើយអ៊ុំទៅរៀនព្រះត្រិយ៍បីដក់ គិតទៅទៅបួសអស់7ឆ្នាំ ទៅរៀនព្រោះត្រិយ៍បីដក់នឹងរហូត លក្ខណះថាស្រលាញ់គា្នណាស់

ក៖ ចុះកាលពីអ៊ុំនៅក្មេងហាស តើអ៊ុំចូលចិត្តធ្វើអីជាមួយបងរបស់អ៊ុំដែរ ដូចលក្ខណះថាលេងឡឹកបាយឡ រឺក៏លេងល្បែងអីចឹង រឺក៏ដើរលេងអីជាមួយគា្នចឹងហាសអ៊ុំ?

ខ៖ ធម្មតាទេ ពីព្រោះកាលណោះអ៊ុំនៅស្រុកស្រែ កាលលេងសប្បាយជាមួយគាត់មិនដែរតាស់គា្នទេ ហើយលេងបិទពួនអី លក្ខណះលេងល្បែងយើងពីដើមនឹង មានតែប៉ុណ្ណឹងទេដែរលេងជាមួយគា្ននឹងហាស

ក៖ អ៊ុំចេះស្រលាញ់គា្ននឹង?

ខ៖ សំខាន់បំផុត ខ្ញុំទៅឃ្វាលគោ ពេលទៅឃ្វាលគោនឹង ឪពុកគាត់មានគោទាំងអស់មាន6ទៅ7នឹង ហើយគាត់ដឹកគោ4 ហើយខ្ញុំដឹកគោ3 ដឹកគោអោយទៅស៊ីស្មៅ

ក៖ លក្ខណះថាដឹកទៅស៊ីស្មៅមែនអ៊ុំ?

ខ៖ ដឹកទៅស្រែនឹង ហើយលែងវាអោយស៊ីស្មៅនឹង

ក៖ ចុះអ៊ុំគិតថាបងរបស់អ៊ុំនឹងគាត់រស់នៅណាដែរ ហើយគាត់ធ្វើអីគេដែរអ៊ុំ?

ខ៖ គាត់ស្លាប់បាត់ហើយនឹង

ក៖ អូ៎!គាត់ស្លាប់បាត់ហើយហោសអ៊ុំ?

ខ៖ បាទ! គាត់ធ្វើជាគ្រូបង្រៀននៅឯខេត្តតាកែវហោស

ក៖ ប៉ុន្តែគាត់ស្លាប់យូរដែរហើយណអ៊ុំ?

ខ៖ គាត់ស្លាប់យូរឆ្នាំដែរហើយនឹង

ក៖ ចឹងគាត់ស្លាប់យូរដែរហើយ?

ខ៖ គាត់ស្លាប់សឹងតែ15ឆ្នាំហើយនឹង

ក៖ ប៉ុន្តែបងរបស់អ៊ុំនឹងត្រូវជាបងរបស់អ៊ុំប៉ុន្មានឆ្នាំដែរអ៊ុំ?

ខ៖ គាត់បងខ្ញុំ5ឆ្នាំ

ក៖ អូ៎!គាត់បងអ៊ុំ5ឆ្នាំ ចឹងបើដល់ឥឡូវនឹងគាត់ប្រហែលជា90ឆ្នាំហើយណអ៊ុំ?

ខ៖ នឹងហើយប្រហែលប៉ុណ្ណឹង មើលគាត់ស្លាប់តាំងពីអាយុ72ឆ្នាំ ចឹងប្រហែលជា14-15ឆ្នាំហើយខ្ញុំមិនដែរបានគិតគូផងនឹង

ក៖ ចឹងអ៊ុំអាយុ84ឆ្នាំ ចឹងវា5ឆ្នាំ ចឹងវាអាចនឹង89ឆ្នាំ?

ខ៖ នឹងហើយប៉ុណ្ណឹង

ក៖ ចឹងបងប្រុសរបស់អ៊ុំប្រហែលជាអាយុ90ឆ្នាំនឹង?

ខ៖ អើរប៉ុណ្ណឹងហើយនឹង បើគាត់មិនទាន់ស្លាប់នៅប្រហែលប៉ុណ្ណឹងមែនទេ?

ក៖ បាទប៉ុណ្ណឹងអ៊ុំ ចុះម្ដាយរបស់អ៊ុំគាត់មានឈ្មោះអីគេដែរអ៊ុំ?

ខ៖ ម្ដាយរបស់ខ្ញុំគាត់មានឈ្មោះ សុភី

ក៖ ម្ដាយឈ្មោះ សុភី ចុះឪពុកវិញអ៊ុំមានឈ្មោះអីគេដែរអ៊ុំ?

ខ៖ ឪពុកមានឈ្មោះ ណូ ហឹម

ក៖ ចុះម្ដាយរបស់អ៊ុំគាត់មានអាយុប៉ុន្មានដែរអ៊ុំ?

ខ៖ បើគិតទៅគាត់ប្រហែលជាអាយុមួយរយជាងហើយនឹង គាត់កើតនៅឆ្នាំ1904អីនឹង

ក៖ គាត់កើតនៅឆ្នាំ1904ហោសអ៊ុំ?

ខ៖ បាទពេលដែរខ្ញុំធ្វើប្រវត្តិរូបទៅព្រះវិហារបរិសុទ្ធនោះ

ក៖ ចុះឪពុករបស់អ៊ុំគាត់ប្រហែលជាអាយុប៉ុន្មានឆ្នាំដែរអ៊ុំ?

ខ៖ ឪពុកនឹងគាត់បងម្ដាយរបស់ខ្ញុំប្រហែលជា5ឆ្នាំនឹង គាត់ស្លាប់អស់ហើយនឹង

ក៖ ប៉ុន្តែអ៊ុំមានដឹងថាម្ដាយរបស់អ៊ុំនឹងគាត់កើតនៅថ្ងៃខែឆ្នាំណាដែរទេអ៊ុំ?

ខ៖ កាលណុងខ្ញុំដាក់ឪពុកគាត់កើតនៅឆ្នាំ1900 ហើយម៉ាក់នឹងគាត់ឆ្នាំ1904 គាត់បងប្អូនគា្ន4ឆ្នាំនឹងហាស

ក៖ ចឹងមានន័យថាឪពុករបស់អ៊ុំកើតនៅឆ្នាំ1900 ហើយម្ដាយរបស់អ៊ុំគាត់កើតឆ្នាំ1904ណអ៊ុំ?

ខ៖ បាទៗៗនឹងហើយ

ក៖ ប៉ុន្តែអ៊ុំមានដឹងថាគាត់ឆ្នាំច័ន្ទគតិគាត់ឆ្នាំអីដែរទេអ៊ុំ លក្ខណះឆ្នាំជូត ឆ្លូវ ខាល ថោះហាសអ៊ុំ?

ខ៖ ប៉ារបស់ខ្ញុំគាត់កើតឆ្នាំជូត

ក៖ គាត់ឆ្នាំជូត ចុះម្ដាយរបស់អ៊ុំវិញឆ្នាំអីគេដែរអ៊ុំ?

ខ៖ ម៉ាក់របស់ខ្ញុំគាត់កើតឆ្នាំខាល

ក៖ អូ៎!ម្ដាយរបស់អ៊ុំគាត់ឆ្នាំខាលណអ៊ុំ ចុះអ៊ុំមានដឹងថាម្ដាយរបស់អ៊ុំគាត់កើតនៅណាដែរទេអ៊ុំ?

ខ៖ ម្ដាយរបស់អ៊ុំគាត់កើតនៅភូមិកំណើត អ៊ុំនិយាយមិញនឹងនៅភូមិគោករកា ឃុំគោកអណ្ដើក ស្រុកគិរីវង្ស ខេត្តតាកែវ

ក៖ បាទអ៊ុំ ចុះឪពុករបស់អ៊ុំវិញគាត់កើតនៅណាដែរអ៊ុំ?

ខ៖ ឪពុករបស់អ៊ុំគាត់កើតនៅជាមួយគា្ននឹង

ក៖ អូ៎!គាត់នៅភូមិជាមួយគា្ននឹងហោសអ៊ុំ?

ខ៖ នឹងហើយនៅភូមិជាមួយគា្ននឹង

ក៖ ចុះឪពុករបស់អ៊ុំគាត់ធ្វើអីគេដែរសំរាប់ចិញ្ចឹមជីវិតដែរអ៊ុំ?

ខ៖ កាលមុនគាត់ជាកសិករហាស ប៉ុន្តែពីមុនគាត់ជាកសិករ កាលជំនាន់បារាំងគាត់ធ្វើជាគ្រូបង្រៀនដែរនឹង

ក៖ អូ៎!ពីមុនគាត់ជាគ្រូបង្រៀនហោសអ៊ុំ?

ខ៖ គាត់ជាគ្រូបង្រៀនតាមសាលាវត្តនឹង កាលណុងប្រាក់ខែលឺថា4កាក់

ក៖ អូ៎!ប្រាក់ខែ4កាក់ហោសអ៊ុំ?

ខ៖ នឹងហើយគាត់មានជាសៀវភៅអោយអ៊ុំរៀនរហូតដល់អ៊ុំធំមក ឃើញមានលេខបូក លេខដកអីនឹងហាស

ក៖ អូ៎!ចឹងហោសអ៊ុំ?

ខ៖ បាទឃើញគាត់មានចឹងមានន័យថាគាត់ជាគ្រូបង្រៀនដែរនឹងហាស ហើយម៉ែគាត់ដកស្ទូងទៅ គាត់ជាកសិករនឹង

ក៖ ចុះម្ដាយរបស់អ៊ុំគាត់ធ្វើអីគេសំរាប់ចិញ្ចឹមជីវិតដែរអ៊ុំ?

ខ៖ ម្ដាយរបស់ខ្ញុំជាមេផ្ទះ នឹងគាត់ធ្វើស្រែ

ក៖ ចឹងម្ដាយរបស់អ៊ុំគាត់ធ្វើតែប៉ុណ្ណឹងទេណអ៊ុំ គាត់អត់មានធ្វើអីទៀតទេណអ៊ុំ?

ខ៖ អត់ទេគាត់ធ្វើតែស្រែទេនឹង ហើយនឹងគាត់ជាអ្នកត្បាញហូល

ក៖ អ៎!គាត់ត្បាញហូលដែរហោសអ៊ុំ?

ខ៖ នឹងហើយគាត់ត្បាញហូលនឹងដែរ ហើយគាត់ត្បាញក្រម៉ា ហើយគាត់ត្បាញហូលស្អាតណាស់

ក៖ អូ៎!គាត់ពូកែត្បាញណអ៊ុំ?

ខ៖ នឹងហើយគាត់ត្បាញហូលលក្ខណះថាដូចគ្របសៀវភៅមរមនអីចឹងហាសណាស់ មានរូបដំរី នឹងរូបអីចឹង

ក៖ ចឹងឪពុករបស់អ៊ុំគាត់ធ្វើតែគ្រូនឹងធ្វើអីតែប៉ុណ្ណឹងទេណអ៊ុំ?

ខ៖ បាទធ្វើតែប៉ុណ្ណឹង គាត់ធ្វើតែគ្រូ នឹងធ្វើស្រែនឹង

ក៖ នឹងសំរាប់ចិញ្ចឹមកូន នឹងចិញ្ចឹមក្រុមគ្រួសារ?

ខ៖ នឹងហើយសំរាប់ចិញ្ចឹមគ្រួសារ

ក៖ ចុះឪពុករបស់អ៊ុំគាត់លក្ខណះថាគាត់ស្លូត រឺមួយក៏កាចនៅក្នុងក្រុមគ្រួសារងីចឹងហាសអ៊ុំ?

ខ៖ គាត់ស្លូតបូត មានគេរាប់អានគាត់ច្រើនគេមិនសូវនិយាយស្ដីអីច្រើនទេ

ក៖ អូ៎!ចឹងគាត់មិនសូវចេះនិយាយស្ដីទេ?

ខ៖ នឹងហើយគាត់និយាយសាច់ការហាស បើគាត់និយាយស្ដីជាមួយបងប្អូនអីនឹងលក្ខណះថាសមញ្ញនឹងដែរ

ក៖ ចុះម្ដាយរបស់អ៊ុំគាត់ស្លូត រឺមួយក៏កាចដែរអ៊ុំ?

ខ៖ ម្ដាយរបស់អ៊ុំគាត់ក៏ស្លូតដែរនឹង ហើយគាត់រាប់អានញ្ញាតិណាស់ ពីព្រោះឪពុករបស់ខ្ញុំគាត់ដាំដើមល្ពៅហាសធំៗ ហើយមានននោងអី មានបងប្អូនដើរចឹងស្រែកហៅអោយគេមកយកហើយនឹងយកបន្លែយកទៅហូបចឹង

ក៖ ពួកគាត់ចូលចិត្តដាំដំណាំណអ៊ុំ?

ខ៖ នឹងហើយខ្ញុំឃើញគាត់ដាំច្បាស់ គាត់ដាំមិនខ្វះអីហូបទេ ដាំតាំងពីននោង ល្ពៅ ត្រសក មានពោត

ក៖ បាទល្អដែរតាអ៊ុំ?

ខ៖ ពួកគាត់មានដាំច្រើន

ក៖ ចុះអ៊ុំមានចងចាំសាចរឿងអីកាលពីអ៊ុំនៅជាមួយពួកគាត់ហាស ថាអ៊ុំមានចងចាំអនុស្សាវរីយ៍អីដែរធ្លាប់បានធ្វើជាមួយគា្នអីចឹង?

ខ៖ ខ្ញុំគ្មានរឿងអីទេ មានតែរឿងល្អៗហាស ពេលដែរគាត់ទៅធ្វើស្រែខ្ញុំទៅជួយរើសស្មៅ ជួយរើសមែកឈើអីចេញពីស្រែចឹង ពេលដែរគាត់ទៅចឹងយើងជួយស្ទូង មានអនុស្សាវរីយ៍ដែរថាដកស្ទូងនឹងមានដែរ

ក៖ នឹងជាអនុស្សាវរីយ៍ជាមួយគាត់ណអ៊ុំ?

ខ៖ នឹងជាអនុស្សាវរីយ៍ជាមួយគាត់ដែរខ្ញុំដឹងហើយនឹង កាលពីខ្ញុំនៅតូចនឹង ម៉ែបានយកខ្ញុំទៅដាក់នៅភ្លឺស្រែ

ក៖ ម៉េចបានគាត់យកទៅដាក់នៅស្រែអ៊ុំ?

ខ៖ នឹងពេលដែរគាត់ចុះស្ទូងនឹងស្រមោចបានខាំខ្ញុំគាត់ប្រាប់ហាស នឹងជាអនុស្សាវរីយ៍ចឹង បើអនុស្សាវរីយ៍ដែរសំខាន់នឹងមានតែប៉ុណ្ណឹងឯង

ក៖ អូ៎!មានតែប៉ុណ្ណឹងទេ?

ខ៖ នឹងហើយរហូតបានស្រូវច្រូតអីនឹងយើងបរទេះទៅច្រូតស្រូវ ម៉ែអ្នកច្រូត ឪអ្នកបែនជើងចេះ កាលពីដើម ហើយគាត់ក្រាលកន្ទេលអោយខ្ញុំនៅអង្គុយច្រៀងហាសណាស់

ក៖ អូ៎!ចឹងហោស?

ខ៖ នឹងដេកច្រៀងដែរនឹង

ក៖ ចុះកាលគាត់ស្លាប់នឹងទាន់ពលពតអត់អ៊ុំ?

ខ៖ អត់ទាន់ទេ

ក៖ អូ៎!អត់ទាន់ទេណអ៊ុំ?

ខ៖ អត់ទាន់ទេនឹង

ក៖ អូ៎!ចឹងគាត់ស្លាប់មុនហោសអ៊ុំ?

ខ៖ គាត់ទាន់ជំនាន់អ៊ីសារ៉ាក់

ក៖ គាត់ទាន់ជំនាន់អ៊ីសារ៉ាក់ ប៉ុន្តែជំនាន់លុណនុលក៏អ៊ុំមិនទាន់ដែរ?

ខ៖ ជំនាន់លុណនុលក៏មិនទាន់ដែរ

ក៖ គាត់ស្លាប់មុនទាំងពីរនាក់តែម្ដងហោសអ៊ុំ?

ខ៖ នឹងហើយទាំងពីរនាក់នឹង គាត់ស្លាប់មុនលុណនុល

ក៖ ចឹងឪពុកស្លាប់មុនហោសអ៊ុំ?

ខ៖ ឪពុកស្លាប់ក្រោយ

ក៖ ចឹងម្ដាយរបស់អ៊ុំស្លាប់មុន?

ខ៖ ស្លាប់មុនតាំងពីខ្ញុំអាយុ14ឆ្នាំ

ក៖ ចឹងម្ដាយស្លាប់មុនអ៊ីសារ៉ាក់ ហើយឪពុកស្លាប់មុនលុណនុល?

ខ៖ នឹងហើយស្លាប់មុនលុណនុល

ក៖ ចុះគាត់ធ្លាប់ប្រាប់ពីប្រវត្តិកាលពីគាត់នៅក្មេងទៅអ៊ុំអត់ទេអ៊ុំ ម្ដាយរបស់អ៊ុំ?

ខ៖ ម្ដាយរបស់អ៊ុំគាត់ជាអ្នកកសិករគាត់ដូចជាគ្មានប្រវត្តិអីច្រើនទេ ឯប្រវត្តិឪពុកវាលក្ខណះគួរសមដែរគាត់មានដំរី

ក៖ អីគាត់មានដំរីហោសអ៊ុំ?

ខ៖ គាត់មានដំរីអាសុខៗៗគាត់មានដំរីមួយ គាត់រកស៊ីគួរសមដែរ ហើយឪពុករបស់អ៊ុំនឹងគាត់មិនមានដំរីទេ ប៉ុន្តែគាត់ក៏ជាអ្នករកស៊ីស្លូតបូតដែរ

ក៖ នឹងពីប្រវត្តិរបស់គាត់កាលពីនៅក្មេងនឹងហោសអ៊ុំ?

ខ៖ នឹងកាលគាត់នៅក្មេង

ក៖ ចុះកាលពីគាត់នៅក្មេងគាត់ធ្លាប់ដើរលេងជាមួយមិត្តភក្តិ រឺធ្វើអីជាមួយមិត្តភក្តិទេ?

ខ៖ បើតាមពិតមិនមានទេ ចាស់ពីដើមដូចជាមិនពិបាកដូចយើងសព្វថ្ងៃនឹងទេ គេទៅណាមកណាក៏ស្ដាប់ឪពុកម្ដាយណាស់

ក៖ វាមិនដូចក្មេងឥឡូវទេណអ៊ុំ?

ខ៖ នឹងហើយតាមខ្ញុំដឹងទៅក្មេងអ្នកស្រុកស្រែវាស្លូតបូតណាស់ មិនបានគិតទៅណាវែងឆ្ងាយទេ

ក៖ ចុះកាលពីជំនាន់ណុងខ្ញុំចាំថាគេមិនទាន់ចាយលុយទេណអ៊ុំ?

ខ៖ គេចាយហើយនឹង

ក៖ អូ៖គេចាយហើយណអ៊ុំ?

ខ៖ អើរ!!គេចាយហើយ គេចាយហើយគេចាយអាលក្ខណះសេនក្រហមនឹង

ក៖ អូ៎!គេចាយសេនក្រហម?

ខ៖ ប៉ុន្តែអ៊ុំមិនទាន់ផង អ៊ុំទាន់ជំនាន់ជប៉ុននឹងនៅសង្គ្រាមលោកលើកទី2នឹងឆ្នាំ1940នឹង

ក៖ អូ៎!ទាន់សង្គ្រាមលោកលើកទី2?

ខ៖ នឹងខ្ញុំទាន់តាលុយជប៉ុនសៗមានប្រាក់កាក់ប្រាក់រៀលនឹង

ក៖ លុយចឹងលុយជប៉ុននឹងហោស?

ខ៖ នឹងហើយលុយចឹងឯង លុយជប៉ុនវាសៗៗចឹង

ក៖ នឹងសុទ្ធតែលុយជប៉ុននឹងហោសអ៊ុំ?

ខ៖ ហើយអ៊ុំទាន់ហើយនៅសង្រ្គាមលោកលើកទី2នឹងអ៊ុំទាន់ អ៊ុំអាយុ12ឆ្នាំហើយ

ក៖ អូ៎!អ៊ុំអាយុ12ឆ្នាំហោស?

ខ៖ នឹងហើយប៉ុនណុង

ក៖ ចុះអ៊ុំមានស្គាល់ជីដូនជីតាខាងម្ដាយរបស់អ៊ុំទេ?

ខ៖ ខ្ញុំស្គាល់តា

ក៖ ចុះជីដូនជីតាខាងម្ដាយឡគាត់មានឈ្មោះអីគេដែរអ៊ុំ?

ខ៖ តាខាងម៉ាក់នឹងគាត់ឈ្មោះតា កាន់

ក៖ ចុះយាយវិញអ៊ុំ?

ខ៖ យាយឈ្មោះយាយ អៀម

ក៖ គាត់ឈ្មោះយាយ អៀម ចុះពួកគាត់កើតនៅណាដែរអ៊ុំមានដឹងទេ?

ខ៖ ណុងគាត់កើតនៅស្រុកគិរីវង្សនឹងដែរប៉ុន្តែនៅឃុំផ្សេងគ្នា

ក៖ នៅឃុំអីគេដែរអ៊ុំ?

ខ៖ នៅភូមិបាឡី ឃុំក្រពែង នឹងនៅខាងលិចភ្នំនឹងនៅស្រុកគិរីវង្ស នៅខេត្តតាកែវដូចតែគា្នទេ ដល់ពេលចឹងគាត់មកជួបជុំជាមួយប៉ារបស់ខ្ញុំនឹងនៅខាងភូមិរាមអណ្ដើក នឹងនៅខាងកើតភ្នំវិញ

ក៖ ចុះជីដូនជីតាខាងឪពុកវិញអ៊ុំមានស្គាល់ដែរទេ?

ខ៖ ស្គាល់ទេ

ក៖ ពួកគាត់មានឈ្មោះអីគេដែរអ៊ុំ?

ខ៖ គាត់មានឈ្មោះយាយណូ នឹងតាប៉ា

ក៖ ចុះគាត់កើតនៅណាដែរអ៊ុំ?

ខ៖ គាត់កើតនៅភូមិរកា ឃុំរាមអណ្ដើក ស្រុកគិរីវង្ស ខេត្តតាកែវនឹង

ក៖ ចុះអ៊ុំមានដឹងអីពីរឿងពួកគាត់ទេ ពីយាយតាខាងម្ដាយ នឹងខាងឪពុករបស់អ៊ុំអត់?

ខ៖ នៅពេលដែរខ្ញុំធំមក ខ្ញុំឃើញគាត់នៅតែស្រុះស្រួលគា្នធ្វើស្រែនឹងចំការនឹង ដូចជាមិនសូវជាការខ្វះខាតអីទេ

ក៖ ប៉ុន្តែម្ដាយឪពុករបស់អ៊ុំហាស គាត់មានដែរប្រាប់ថាអូយ៉ាងម៉េចដែរ ដូចជាគាត់មានធ្លាប់ធ្វើអីគេខ្លះចឹងហាស គាត់មានដែរប្រាប់ទេ?

ខ៖ មិនមានទេ មានតែធ្វើស្រែចំការនឹង

ក៖ មានតែធ្វើស្រែចំការហោសអ៊ុំ?

ខ៖ គាត់ធ្វើតែស្រែចំការមិនដែរមានទាស់ទែងអីគា្ន រឺក៏ខ្វែងគំនិតអីគា្នទេចាស់ៗពីដើមនឹងរាប់អានរាក់ទាក់គា្នទាំងភូមិនឹង

ក៖ ត្រូវអ៊ុំមិនដូចឥឡូវនឹងទេណអ៊ុំ?

ខ៖ នឹងហើយយ៉ាងណាមួយខ្មែរពីមុនគាត់កាន់សាសនាព្រះពុទ្ធនោះអី លក្ខណះចូលឆ្នាំ រឺក៏ភ្ជុំអីនឹងទៅវត្តសប្បាយជាមួយគា្នហាស

ក៖ ពិតជាត្រូវមែនអ៊ុំ?

ខ៖ ហើយនៅស្រុកអ៊ុំមានទឹកហាស នៅខែភ្ជុំអីយើងមានទូកចឹងដឹកនុំ ចេកអីអោយយាយៗយកទៅវត្តអីនឹង

ក៖ អូ៎!សប្បាយហាសណអ៊ុំ?

ខ៖ នឹងហើយសប្បាយណាស់

ក៖ ចុះក្រុមគ្រួសាររបស់អ៊ុំនឹងមករស់នៅទីក្រុងភ្នំពេញនឹងយូរនៅអ៊ុំ?

ខ៖ ទើបតែតាំងពីជំនាន់អ៊ុំទេ

ក៖ អូ៎!តាំងពីជំនាន់អ៊ុំហោស?

ខ៖ នឹងហើយតាយាយ ម៉ាក់ប៉ាអីពួកគាត់នៅផ្ទះទាំងអស់នឹង ទើបតែពីជំនាន់អ៊ុំនៅឆ្នាំហុកជាងនឹងទេណាស់

ក៖ ចឹងនៅឆ្នាំហុកជាហោសអ៊ុំ?

ខ៖ បាទអ៊ុំមកធ្វើការនៅឆ្នាំ1960

ក៖ ចឹងមានន័យថាអ៊ុំមកនៅតាំងពីឆ្នាំ1960 ចឹងមានន័យថាអស់68ឆ្នាំហើយចឹង?

ខ៖ ប្រហែលជាជាង50ឆ្នាំហើយ

ក៖ ខ្ទង់ជាង58ឆ្នាំនឹងហើយ អូ៎ច្រើនឆ្នាំ?

ខ៖ នឹងហើយពីមុនអ៊ុំទៅធ្វើការនៅភ្នំពេញ ពីមុនអ៊ុំធ្វើជាគ្រូបង្រៀនតា

ក៖ អូ៎! អ៊ុំធ្វើជាគ្រូបង្រៀនហោសអ៊ុំ?

ខ៖ នឹងហើយពេលដែរសឹកពីបួសមក

ក៖ ពេលដែរអ៊ុំសឹកហើយអ៊ុំធ្វើជាគ្រូតែម្ដង?

ខ៖ នឹងហើយ ហើយខ្ញុំទៅបង្រៀនបាន3ឆ្នាំ អ៊ុំនៅបង្រៀននៅសាលាចិនមួយខែបានប្រាក់ខែ1300រៀលហាស

ក៖ បានប្រាក់ខែ1300រៀលហោស?

ខ៖ ហើយពេលដែរបង្រៀននៅសាលាចិន ចឹងទៅបើគេមិនរកមិនដាច់ពោះ ដល់ពេលចឹងអ៊ុំសុខចិត្តបោះចោលអាប្រាក់ខែ1700រៀល ហើយមកយកប្រាក់ខែ1300នឹងវិញ

ក៖ អូ៎! ចឹងហោសអ៊ុំ?

ខ៖ សុខចិត្តចោលនឹងវាចឹង

ក៖ បាទអ៊ុំវាល្អដែរនឹង?

ខ៖ ដល់ពេលធ្វើតាំងពីណុងមកបានមានប្រាក់អាត្រេតសព្វថ្ងៃនឹងណា

ក៖ ចឹងរាល់ថ្ងៃនឹងអ៊ុំមានប្រាក់អាត្រេត?

ខ៖ មានតា ប្រាក់អាត្រេតបាន400000រៀលដែរនឹង

ក៖ អូ៎!ចឹងមួយខែបានមួយរយដុល្លាដែរហោសអ៊ុំ?

ខ៖ នឹងហើយបានមួយរយដែរនឹង

ក៖ អូ៎!មានអីច្រើនដែរនឹងហាស?

ខ៖ នឹងហើយគ្រាន់តែបានប្រាក់ខែនឹងបានទប់ទល់ដែរនឹង

ក៖ ចឹងគ្រាន់បានទប់ទល់ជាមួយផ្ទះនឹង ?

ខ ៖ នឹងហើយ

ក៖ ចុះអ៊ុំគិតថាមានសាច់ញ្ញាតិណាដែរគិតថាពួកគាត់ទៅរស់នៅក្រៅប្រទេស ដែរនៅក្រៅពីស្រុកខ្មែរហោសអ៊ុំមានទេ?

ខ៖ មានតែអាវីមួយទេ

ក៖ កូនរបស់អ៊ុំចុះគាត់នៅណាដែរអ៊ុំ?

ខ៖ គេនៅឡុងប៊ីច

ក៖ គាត់នៅឡុងប៊ីច នៅប្រទេសអាមេរិចណអ៊ុំ?

ខ៖ នឹងហើយនៅប្រទេសអាមេរិច​​​ កាលពីខែមុនគាត់មកលេងបានកន្លះខែដែរ ហើយមកលេងសៀមរាបបាន2យប់ដែរ គិតទៅដាក់ច្បាប់បានកន្លះខែពីរនាក់ប្ដីគេនឹង

ក៖ អូ៎!គាត់ដាក់ច្បាប់អត់ធ្វើការហោសអ៊ុំ?

ខ៖ នឹងហើយដាក់ច្បាប់គិតទៅមកនេះបានតែ10ថ្ងៃទេ ចុះជិះយន្តហោះអស់មួយថ្ងៃជាងបាត់ទៅហើយនឹង

ក៖ អូ៎!គ្រាន់តែជិះយន្តហោះអស់មួយថ្ងៃហើយ?

ខ៖ ជិះអស់មួយថ្ងៃគិតទៅមកនេះបានតែជាង10ថ្ងៃទេនឹង

ក៖ ចុះភរិយារបស់អ៊ុំមានឈ្មោះអីគេដែរអ៊ុំ?

ខ៖ ភរិយារបស់អ៊ុំមានឈ្មោះពៅវណ្ណារិន

ក៖ គាត់មានឈ្មោះពៅវណ្ណារិន ចុះអ៊ុំមានចងចាំថាអ៊ុំរៀបអាពាហ៍ពិពាហ៍ជាមួយភរិយារបស់អ៊ុំនៅថ្ងៃខែឆ្នាំណាដែរទេអ៊ុំ?

ខ៖ ខ្ញុំរៀបអាពាហ៍ពិពាហ៍តាំងពីឆ្នាំ1979

ក៖ អូ៎!អ៊ុំរៀបអាពាហ៍ពិពាហ៍តាំងពីឆ្នាំ1979ហោសអ៊ុំ?

ខ៖ នឹងហើយបើអ៊ុំស្រីមុនគាត់ស្លាប់បាត់ហើយ

ក៖ អូ៎!ចឹងមានន័យថាអ៊ុំមានប្រពន្ធពីរនាក់?

ខ៖ ខ្ញុំមានប្រពន្ធពីរនាក់ កាលពីអ៊ុំស្រីមុននឹងគាត់ស្លាប់នៅជំនាន់អាពតហោស ហើយដល់ពេលដែរមកដល់វិញនឹងក៏បានជួបនឹងម៉ែអាភានឹងទៅ

ក៖ ចឹងពេលដាច់ពលពតហើយបានអ៊ុំមកជួបនឹងអ៊ុំស្រីនឹង?

ខ៖ ហើយអ៊ុំក៏បានមករៀបអាពាហ៍ពិពាហ៍នៅទូលទំពុងនឹង អ៊ុំបានចាប់ផ្ទះនៅទូលទំពុងនឹងទៅ តែឥឡូវនឹងផ្ទះនឹងលក់អស់ហើយផ្ទះនឹងបានចែកកូនចៅអស់ហើយនឹង

ក៖ ប៉ុន្តែអ៊ុំមានចងចាំថ្ងៃខែដែរអ៊ុំការទេ?

ខ៖ ថ្ងៃខែដែរអ៊ុំការអ៊ុំមិនសូវចាំទេភ្លេចអស់ហើយនឹង

ក៖ ប៉ុន្តែអ៊ុំដឹងតែឆ្នាំទេ?

ខ៖ នឹងហើយដឹងតែឆ្នាំ1979

ក៖ ចុះប្រពន្ធរបស់អ៊ុំមុន អ៊ុំការតាំងពីឆ្នាំណាដែរអ៊ុំ?

ខ៖ ប្រពន្ធរបស់អ៊ុំមុន អ៊ុំការតាំងពីឆ្នាំហាជាងហោសប្រហែលជាឆ្នាំ1957អីណោះ ហើយការបានប៉ុន្មានឆ្នាំនឹងហើយចូលឆ្នាំ1960នឹង ហើយកាលណុងខ្ញុំនៅបង្រៀននឹង ទៅបានឆ្នាំ1960បានខ្ញុំចេញមកភ្នំពេញចឹង

ក៖ ចឹងឆ្នាំ1960អ៊ុំមកទីក្រុងភ្នំពេញ?

ខ៖ បាទ ខ្ញុំបានកូនពីរហើយនឹងបានខ្ញុំចេញមកភ្នំពេញនឹង

ក៖ ចុះកាលពីប្រពន្ធរបស់អ៊ុំមុននឹងអ៊ុំមានកូនដែរទេអ៊ុំ?

ខ៖ ខ្ញុំមានកូន5

ក៖ ហើយដល់ពេលដែរសារក្រោយនេះបានអ៊ុំមានកូន2នាក់ទៀត?

ខ៖ នឹងហើយដល់ពេលក្រោយបានកូន2នាក់ទៀតនឹង

ក៖ បងភា នឹងបងវី?

ខ៖ ទាំងអស់ខ្ញុំមានកូន7នាក់

ក៖ ប៉ុន្តែកូនរបស់អ៊ុំទាំង5នាក់នឹងគាត់នៅណាដែរអ៊ុំ?

ខ៖ មានកូនមួយនៅខាងលិចផ្សារ ហើយនៅព្រែកហូរមាន3នាក់

ក៖ ចឹងមាននៅព្រែកហូរនឹង3នាក់?

ខ៖ មាននៅចាក់អង្រែនឹងម្នាក់ទៀត

ក៖ អូ៎!កូនរបស់អ៊ុំដែរថាលក់អីៗនៅលើនឹងមែនអ៊ុំ?

ខ៖ នឹងហើយកូនប្រុសនឹងកូនរបស់ខ្ញុំ ហើយកូនស្រីជាកូនប្រសារ

ក៖ ប៉ុន្តែគាត់នៅតែរាប់អានជាមួយអ៊ុំរាល់ថ្ងៃនឹង?

ខ៖ នឹងហើយយកម្ហូបអោយខ្ញុំជារៀងរាល់ថ្ងៃនឹង

ក៖ ចឹងគាត់នៅតែមកលេងអ៊ុំជារៀងរាល់ថ្ងៃនឹងទៅ?

ខ៖ នឹងហើយនៅតែមកលេងសឹងជារៀងរាល់ថ្ងៃនឹងដែរ កូនរបស់អ៊ុំគាត់មិនបោះបង់ចោលឪពុកទេនៅតែមកលេងនឹង

ក៖ ទោះគាត់ដឹងថាអ៊ុំមានប្រពន្ធមួយទៀតក៏ដោយ?

ខ៖ គាត់នៅតែស្រលាញ់ម៉ែអាវី នឹងម៉ែអាភានឹងដូចតែម៉ែគាត់ដែរនឹង

ក៖ ចឹងគាត់ស្រលាញ់បងវី នឹងបងភាដូចជាបងប្អូនហោសអ៊ុំ?

ខ៖ នឹងនៅតែស្រលាញ់គា្នដូចជាបងប្អូនចឹង ប៉ុន្តែគេមានប្ដីប្រពន្ធអស់ហើយនឹង ប៉ុន្តែគេនៅរកស៊ីរៀងខ្លួនចឹងហាសណាស់

ក៖ ប៉ុន្តែនៅពេលដែរអ៊ុំរៀបអាពាហ៍ពិពាហ៍នឹងគិតថាអ៊ុំជាអ្នករៀបចំដោយចិត្តឯងរឺមួយក៏ឪពុកម្ដាយជាអ្នករៀ​បអោយដែរអ៊ុំ?

ខ៖ ម្ដាយឪពុក ហើយដល់ពេលម៉ែអាវី នឹងអាភានឹង ក៏បងប្អូនរបស់គេជាអ្នករៀបចំអោយដែរនឹង

ក៖ ប៉ុន្តែនៅពេលដែរអ៊ុំរៀបអាពាហ៍ពិពាហ៍នឹងគិតថាម្ដាយឪពុករបស់អ៊ុំជាអ្នកដែររៀបចំអោយរឺមួយក៏អ៊ុំជាអ្នករៀបដោយចិត្តឯងដែរ?

ខ៖ កាលណុងឪពុកម្ដាយរបស់ខ្ញុំជាអ្នកដែរដណ្ដឹងអោយ

ក៖ ពួកគាត់ជាអ្នកដែរដណ្ដឹងអោយហោសអ៊ុំ?

ខ៖ បាទនឹងហើយ

ក៖ ចុះអ៊ុំមានជាថ្លៃបណ្ណាការអោយគាត់ដែរទេ?

ខ៖ កាលណុងមានតា

ក៖ អូ៎!មានបណ្ណាការដែរហោសអ៊ុំ?

ខ៖ មានតែប៉ុន្មាននឹងខ្ញុំវាភ្លេចអស់ហើយនឹង

ក៖ ចុះកាលណុងមានច្រើនអត់អ៊ុំមានចងចាំទេ?

ខ៖ តាមពិតកាលណុងវាមានច្រើនដែរនឹងហាស វាមានជ្រូកនឹងម្ហូបអាហារអីនឹង ខាងស្រីគេជាអ្នកចេញសំរាប់យើងត្រៀមតែលុយទៅបានហើយ

ក៖ អូ៎!ច្រើនដែរនឹង ចុះអ៊ុំអាចប្រាប់ខ្ញុំបន្តិចបានទេថាពេលណាដែរអ៊ុំបានជួបភរិយារបស់អ៊ុំ ហើយនៅពេលណាដែរអ៊ុំគិតថាបានស្រលាញ់គាត់ នឹងជួបពេលណា នឹងចង់រៀបការជាមួយកាត់ដែរចឹងហាសអ៊ុំ?

ខ៖ នឹងនិយាយតែអ៊ុំក្រោយ?

ក៖ ទាំងមុនទាំងក្រោយអ៊ុំ អ៊ុំអាចនិយាយអ៊ុំមុនតិចទៅ

ខ៖ អានឹងប្រហាក់ប្រហែលគ្នាទេ អ្វីដែរសំខាន់បំផុតនឹងយើងមើលអាកាប្បកិរិយា នឹងពូជអំបូររបស់គេ ហើយគេជាអ្នកស្លូតបូតចឹងទៅ ហើយសំខាន់នឹងយើងយកអ្នកដែរដឹងខុសត្រូវ

ក៖ បាទត្រូវហើយអ៊ុំ

ខ៖ គេថាយកតាមពូជនឹងអំបូរចឹងទៅ

ក៖ ប៉ុន្តែអ៊ុំមានស្គាល់គ្នាយូរអត់អ៊ុំបានជាអ៊ុំចូលស្ដីអ៊ុំស្រីចឹងទៅ?

ខ៖ នេះសុទ្ធតែសំគាល់យូរដែរនឹង នឹងល្មមនឹងយើងដឹងចិត្តគ្នាចឹង តែឥឡូវនឹងគេដើរលេងចឹងទៅ

ក៖ បាទត្រូវហើយអ៊ុំ?

ខ៖ កាលពីជំនាន់ណុងគេមិនបានដើរលេងទេ យើងគ្រាន់តែសំគាល់ហើយ យើងអោយចាស់ទុំចូលសួរតែម្ដងនឹង

ក៖ ចុះអ៊ុំគិតថាអ៊ុំចេះអាន រឺមួយក៏ចេះសរសេរអក្សរខ្មែរបានល្អប៉ុណ្ណាដែរអ៊ុំ?

ខ៖ អ៊ុំបានចេះអក្ខរវិរុតគួរសមដែរ

ក៖ ចឹងអ៊ុំចេះគួរសមដែរ?

ខ៖ នឹងហើយមិនចេះជាណាស់ណាដែរទេ ដោយសារតែអ៊ុំចេះសរសេរបានល្អដោយសារតែអ៊ុំបានរៀនបាលី

ក៖ ចឹងអ៊ុំបានចេះដោយសារតែអ៊ុំរៀនបាលី?

ខ៖ នឹងហើយអ៊ុំបានបួសអស់7ឆ្នាំនឹងដោយសារតែអ៊ុំរៀនបាលី ទោះថាវាភ្លេចអស់ច្រើនប៉ុន្តែយើងក៏នៅតែចាំបានខ្លះដែរនឹង

ក៖ ប៉ុន្តែអ៊ុំមានចេះភាសាអីក្រៅពីភាសាខ្មែរដែរទេអ៊ុំ?

ខ៖ អត់មានចេះទេបានតែមួយនឹង

ក៖ អ៊ុំចេះតែខ្មែរនឹង អ៊ុំអត់មានចេះភាសាវៀតណាម រឺមួយក៏ថៃអីទេ?

ខ៖ អត់ចេះទេ កាលពីនៅក្មេងនឹងខ្ញុំរៀនភាសាបារាំងដែរប៉ុន្តែវាមិនអាចប្រើការបាន

ក៖ អូ៎!អ៊ុំបានភ្លេចហើយ?

ខ៖ នឹងហើយ អង ឌឺ ទ្រ កាត់ សែ ស៊ីសអីនឹងភាសាបារាំង

ក៖ ចុះកាលពីអ៊ុំរៀនខ្មែរនឹង តើអ៊ុំរៀនបានថ្នាក់ទីប៉ុន្មានដែរអ៊ុំបានអ៊ុំឈប់រៀនចឹង?

ខ៖ ខ្ញុំរៀនបានតិចណាស់ រៀននៅសាលាវត្ត អត់បានចូលសាលាបឋមសិក្សាអីទេ ចូលរៀនតែសាលាវត្តនឹង

ក៖ ចឹងអ៊ុំរៀនតែនៅលាសាវត្តទេ?

ខ៖ នឹងហើយកាលណុងគេរៀនក្ដារវែងៗណាស់

ក៖ ប៉ុន្តែកាលពីរៀននៅសាលវត្តនឹងអ៊ុំរៀននៅណាវិញអ៊ុំ?

ខ៖ រៀននៅវត្តគោករកានឹង

ក៖ វត្តគោករកានៅណាវិញអ៊ុំ?

ខ៖ នៅឃុំគោកអណ្ដើក ស្រុកគិរីវង្ស ខេត្តតាកែវនឹង

ក៖ ប៉ុន្តែឈ្មោះសាលានៅក្នុងវត្តនឹងមានឈ្មោះអីគេដែរអ៊ុំ?

ខ៖ នឹងនៅវត្តតែម្ដងនឹង

ក៖ ប៉ុន្តែវត្តនឹងមានឈ្មោះអីគេដែរអ៊ុំ?

ខ៖ វត្តនឹងអត់មានសាលាទេ រៀននៅលើសាលាឆាន់

ក៖ ប៉ុន្តែវត្តនឹងមានឈ្មោះអីគេដែរអ៊ុំ?

ខ៖ ឈ្មោះវត្តគោករកា

ក៖ ចឹងវត្តនឹងមានឈ្មោះថា វត្តគោករកាចឹងតែម្ដង ចុះអ៊ុំធ្លាប់មានមិត្តភក្តិណាដែរធំធាត់មកជាមួយគា្នដែរទេអ៊ុំ?

ខ៖ អាមិត្តភក្តិជិតស្និទ្ធិនឹងមានតែមួយទេ

ក៖ មានតែមួយទេហោសអ៊ុំ ចុះអ៊ុំមានស្គាល់ឈ្មោះគាត់ដែរទេ?

ខ៖ ប៉ុន្តែគាត់ស្លាប់បាត់ទៅហើយ

ក៖ ប៉ុន្តែគាត់មានឈ្មោះអីគេដែរអ៊ុំ?

ខ៖ គាត់ឈ្មោះយ៉ង យ៉ាន់

ក៖ គាត់ឈ្មោះយ៉ងយ៉ាន់ហោសអ៊ុំ?

ខ៖ យ៉ងយ៉ាន់នឹងយើងស្រលាញ់គា្នដូចជាបងប្អូនចឹង ហើយដល់ពេលដែរវាធំឡើងវាទៅធ្វើការងារនៅកំពង់ធំ

ក៖ គាត់ធ្វើអីគេដែរនៅកំពង់ធំនឹង?

ខ៖ វាទៅនឹងនៅបារាយណ៍ ហើយវាមានឪពុកមារបស់វានៅទីនោះ ហើយឪពុកមាអោយទៅធ្វើការងារនៅស្ទូង ហើយវាក៏មានរោគទៅក៏ស្លាប់ទៅ

ក៖ ចឹងគាត់ស្លាប់ដោយសារតែឈឺ?

ខ៖ នឹងហើយ ស្ដាយបើវានៅដល់ឥឡូវនឹងល្អដោយសារតែអាយុវានឹងយើងប្រហែលគ្នាចឹងពេលហៅគា្នអាទៅអាមក

ក៖ ចឹងមានន័យថាអ៊ុំឆ្នាំដូចគា្នណអ៊ុំ?

ខ៖ នឹងហើយឆ្នាំដូចតែគា្ននឹង

ក៖ ចុះអ៊ុំធ្លាប់មានសាច់រឿងអីជាមួយគាត់ដែរទេអ៊ុំ ថាចូលចិត្តធ្វើអីជាមួយគ្នាដែរ?

ខ៖ ទេមិនសូវមានសាច់រឿងអីជាមួយគា្នទេមានតែលេងល្ខោន

ក៖ អូ៎!អ៊ុំចេះលេងល្ខោនដែរ?

ខ៖ ចេះលេងល្ខោនជាមួយគា្នសប្បាយណាចាស់ពីដើមគេលេងល្ខោនតាមភូមិហោស គេអ្នកដើរតួស្វា ហើយអ៊ុំដើរតួជាព្រានព្រៃ

ក៖ អូ៎!អ៊ុំដើរតួជាព្រានព្រៃហោសអ៊ុំ?

ខ៖ នឹងហើយយើងបានយកកាំបិតស្នាយនឹង ហើយធ្វើជាកាប់ករគេ ហើយវាមុតកគេនឹងទៅគេថាអោយហេអានេះធ្វើអោយមុតកអញ់ហែង

ក៖ ធ្វើលេងប៉ុន្តែវាត្រូវមែនទែន?

ខ៖ ខ្ញុំប្រាប់ថាអញ់គ្មានបំណងណា បើវាត្រូវមែនទែននឹង

ក៖ ទៅយ៉ាងម៉េចទៅអ៊ុំ?

ខ៖ វាថាអោយហែងអូសយ៉ាងម៉េចក៏ដោយកុំអោយដូចមែនទែនហាស

ក៖ ហើយមុតមែនទែន?

ខ៖ អូ៎!ស្រលាញ់គ្នាណាស់ជាពិសេសនឹងចាស់ពីដើមវាមានលេងអាប៉ោងអីនឹងអ៊ុំអត់ចេះលេងទេ ប៉ុន្តែវាចេះលេង

ក៖ មិត្តភក្តិរបស់អ៊ុំចេះលេងប៉ុន្តែអ៊ុំមិនចេះទេ?

ខ៖ នឹងហើយចឹងទៅវាឈ្នះបានច្រើនណាស់ ហើយវាប្រាប់ពីខាងក្រៅថាបើហែងឃើញអញ់ឈ្នះ ហែងត្រូវប្រមូលទុកហាស

ក៖ គាត់អោយទុកអោយមែនអ៊ុំ?

ខ៖ វាអោយទុកអោយនឹង ហើយនៅពេលដែរចាញ់វិញ

ក៖ ពេលដែរចាញ់វិញម៉េចទៅ?

ខ៖ ពេលដែរចាញ់វិញវាទាយកលុយទៅលេងវិញ ដល់ពេលចឹងអ៊ុំបានរត់ទៅ ហើយអ៊ុំក៏រត់តាមដែរនឹងអ៊ុំរត់ទៅអោយឆ្ងាយហើយអ៊ុំប្រាប់ថាឆ្កួតទេអី បើហែងលេងចាញ់អស់ទៅបានអីចាយទៅ

ក៖ អូ៎!សប្បាយណាស់អ៊ុំ?

ខ៖ ចឹងក៏វាបានឈប់លេងទៅ វាប្បាយណាស់

ក៖ ពេលណុងសប្បាយដែរណអ៊ុំ?

ខ៖ សប្បាយធ្លាប់មានមិត្តភក្តិអនុស្សាវរីយ៍ ដល់ពេលវាស្លាប់ចឹងទៅស្ដាយដែរ

ក៖ ប៉ុន្តែអ៊ុំមានអនុស្សាវរីយ៍អីផ្សេងទៀតទេពីនឹងផ្សេងទៀត?

ខ៖ វាដូចជាមិនមានទេ

ក៖ ចឹងអត់មានទេណអ៊ុំ?

ខ៖ អត់មានអីទៀតទេនឹងហោស

ក៖ ចុះអ៊ុំធ្លាប់ធ្វើការងារនៅវាលស្រែចំការទេអ៊ុំ?

ខ៖ ធ្លាប់ដែរតើ អ៊ុំចេះធ្វើស្រែស្ទាត់ណាស់

ក៖ អូ៎!អ៊ុំចេះស្ទាត់ហោសអ៊ុំ?

ខ៖ អ៊ុំចេះធ្វើនង្គ័ល ធ្វើរនាស់សំរាប់ភ្ជួរអីនឹង ខាងភ្ជួរអីអំចេះប្រាកដណាស់ខាងកសិកម្មនឹង អ៊ុំចេះតែម្ដងនឹង​

ក៖ ចុះអ៊ុំធ្លាប់ធ្វើអាជីកម្មនៅក្នុងក្រុមគ្រួសារអត់អ៊ុំ ដូចជាអាជីវកម្មចិញ្ចឹមមាន់ ចិញ្ចឹមទា ចិញ្ចឹមជ្រូកអីចឹងអ៊ុំ?

ខ៖ អត់ទេខ្ញុំមិនដែរទេ

ក៖ ចឹងមានន័យថាអ៊ុំអត់ដែរទេ?

ខ៖ មានដែរមានតែលក្ខណះជាគ្រួសារហាសមានចិញ្ចឹមជ្រូកមួយ នឹងចិញ្ចឹមមាន់4-5អីចឹងទៅ ហើយអោយវារត់លេងពេញភូមិអីចឹងទៅ

ក៖ អោយវារត់លេងពេញភូមិទៅ?

ខ៖ នឹងហើយ

ក៖ ប៉ុន្តែអ៊ុំមានធ្លាប់លក់ដូរអីទេអ៊ុំ?

ខ៖ ខ្ញុំមិនដែរទេ

ក៖ អូ៎!អត់ដែរទេហោសអ៊ុំ ?

ខ៖ រឿងខាងពាណិជ្ជកម្មអត់ដែរមានទេ

ក៖ បាទអ៊ុំ ចុះអ៊ុំធ្លាប់ធ្វើការងារអីគេខ្លះនៅក្នុងជីវិតរបស់អ៊ុំ?

ខ៖ កាលពីអ៊ុំនៅកំលោះអ៊ុំឡើងត្នោត

ក៖ អូ៎!អ៊ុំជាង្នកឡើងត្នោតោហោសអ៊ុំ?

ខ៖ អ៊ុំឡើងមួយព្រឹកចឹងអ៊ុំឡើងបាន10-20ដើមអីហោស ហើយឡើងអត់មានចងបង្អោងទេ ឡើងទៅកៀបត្នោតហាស

ក៖ អូ៎!អ៊ុំឡើងធម្មតាចឹងតែម្ដង?

ខ៖ នឹងហើយអ៊ុំលក់ទឹកត្នោតនឹងល្អជាងគេ ខ្ញុំមានមុខរបរតែប៉ុណ្ណឹងដែរប្លែកណាស់ដែរខុសពីធ្វើស្រែគឺធ្វើត្នោត មានតែប៉ុណ្ណឹង

ក៖ ចុះតាំងបីក្មេងរហូតមកដល់ឥឡូវនឹង តើអ៊ុំគិតថាជីវិតរបស់អ៊ុំមានការផ្លាស់ប្ដូរអីគេខ្លះដែរទៅអ៊ុំ នៅក្នុងជីវិតរបស់អ៊ុំ?

ខ៖ តាមអ៊ុំគិតថាមានការផ្លាស់ប្ដូរបានច្រើនដែរ ពីមុនយើងជាមនុស្សល្អដែរតាមបង្កាប់ម៉ែឪ យើងមិនដើរលេងយប់ យើងមិននិយាយអីអត់ល្អដាក់អ្នកជិតខាង

ក៖ បាទល្អណាស់អ៊ុំ?

ខ៖ យើងមានការស្រលាញ់រាប់អានពូ មីង មា តា យាយ នឹងអ្នកជិតខាងពេញភូមិនឹងអ្វីដែរខ្ញុំធ្វើនឹងឯងមានចឹង

ក៖ អ៊ុំធ្វើកាលពីអ៊ុំនៅកំលោះហោសអ៊ុំ?

ខ៖ បាទនឹង តែដល់ពេលដែរបច្ចុប្បន្ននេះយើងមានការប្រែបានច្រើន ដូចថាយើងបានស្គាល់ដំណឹងល្អរបស់ព្រះ

ក៖ អូ៎!ល្អអ៊ុំ?

ខ៖ សំខាន់បំផុតនឹងយើងសប្បាយចិត្តដែរបានដឹងថាដើមកំណើតរបស់យើងនឹងកើតមកពីណា

ក៖ បាទអ៊ុំត្រូវហើយអ៊ុំ

ខ៖ ពេលដែរខ្ញុំនៅបួស ខ្ញុំបានស្រាវជ្រាវរកព្រះគម្ពីរដែរប៉ុន្តែវាមិនឃើញកំណើតមនុស្សទេ

ក៖ អត់ដឹងថាមនុស្សកើតមកពីណាទេ?

ខ៖ នឹងថាមនុស្សកើតមកពីស្វាអីចឹងទៅ

ក៖ នឹងតាមអ្នកវិទ្យាសាស្ត្រហីអ៊ុំ?

ខ៖ នឹងហើយតាមដែរមនុស្សថាទេ ដល់ពេលដែរយើងបានស្គាល់ដំណឹងល្អរបស់ព្រះអង្គទើបយើងដឹងថាយើងស្គាល់ពីដើមកំណើតខ្លួនឯងនឹងគឺនៅជាមួយព្រះវរបិតាសួគ៌

ក៖ បាទត្រូវនឹងហើយអ៊ុំ

ខ៖ នឹងយើងបានចិត្តគំនិតរបស់យើងកែប្រែច្រើន យើងកាន់តែល្អលើសមុនទៀតដែរ នឹងហើយចង់អោយប្អូន កូន ចៅអីនឹងចង់អោយពួកគេបានល្អជាងអ៊ុំទៅទៀតនឹង

ក៖ បាទវាល្អសំរាប់កូនចៅយើងណអ៊ុំ?

ខ៖ មួយទៀតនឹងសំខាន់ណាស់ដែរយើងរកកំណើតរបស់យើងអោយឃើញនឹង ពេលណាដែរយើងរកឃើញកំណើតរបស់យើងហើយមិនត្រូវធ្វេសប្រហែសទេពីដើមកំណើតរបស់យើងទេនឹង

ក៖ បាទត្រូវអ៊ុំ ចុះសព្វថ្ងៃនឹងអ៊ុំចូលចិត្តម្ហូបអីគេដែរអ៊ុំ?

ខ៖ តាមពិតទៅនឹងគ្មានអីជាងត្រីទេនឹង វាចូលចិត្តជាងសាច់គោ នឹងសាច់ជ្រូកអីនឹងហាស

ក៖ ប៉ុន្តែម្ហូបអីដែរអ៊ុំចូលចិត្តលក្ខណះថាដូចជាស្លម្ជូរ ស្ងោរ រឺមួយឆា កកូរអីចឹងទៅអ៊ុំដែរចូលចិត្តហូប?

ខ៖ ខ្ញុំចូលចិត្តតែស្ងោរទេ?

ក៖ អ៊ុំចូលចិត្តស្ងោរហោសអ៊ុំ?

ខ៖ បាទចូលចិត្តស្ងោរ ហើយនឹងអាំង

ក៖ អូ៎!អ៊ុំចូលចិត្តអាំងដែរត្រី ចុចទឹកត្រីស្វាយអីចឹងទៅអ៊ុំ?

ខ៖ នឹងហើយដែរចូលចិត្តនឹង

ក៖ ចុះគិតថាល្បែងប្រជាប្រិយ៍អីដែរអ៊ុំចូលចិត្តលេងជាងគេតាំងពីក្មេងហាសអ៊ុំដូចជាល្បែងទាញព្រាត ចោលឈូង ?

ខ៖ កាលពីនៅក្មេងអ៊ុំចូលចិត្តលេងទាត់សី

ក៖ អូ៎!ចូលចិត្តលេងល្បែងទាត់សីហោសអ៊ុំ?

ខ៖ ​ ​នឹងហើយល្បែងទាត់សី

ក៖ ចុះលេងបាល់អីអ៊ុំចូលចិត្តលេងទេ?

ខ៖ បាល់មិនសូវបានលេងទេ កាលពីជំនាន់អ៊ុំវាមានតិចណាស់ពីព្រោះវាមិនសូវមានបាល់ទេ មានតែក្ដិបត្នោតតើ

ក៖ អូ៎!លេងក្ដិបត្នោតអ៊ុំ?

ខ៖ នឹងហើយយកមកទាត់លេង

ក៖ អូ៎!ចឹងឈឺជើងហោសអ៊ុំ?

ខ៖ ឈឺក៏ឈឺសប្បាយក៏សប្បាយដែរ ប៉ុន្តែមិនបានជាអីទេ ប៉ុន្តែអោយលេងទាត់សីនឹងវាចូលចិត្តកំសាន្ដ ប៉ុន្តែមិនមែនជាអាជីពទេ

ក៖ ចុះអ៊ុំចងចាំចំរៀងណាដែរអ៊ុំគិតថាអ៊ុំបានរៀនតាំងពីក្មេងហោសអ៊ុំមានទេ?

ខ៖ សំខាន់ណាស់រឿងចំរៀងនឹងអ៊ុំបានច្រៀងអោយយាយតានៅវត្តស្ដាប់ យើងច្រៀងត្រពាំងពាយ

ក៖ បទអីគេដែរអ៊ុំ?

ខ៖ បទត្រពាំងពាយនឹង ត្រពាំងពាយអើយងូតទឹកអោយថ្លាខ្យងនឹង ហើយងូតក្បែរបងដុះក្អែរអោយដុះពីមុខ នឹងដុះពីខ្នង

ក៖ កំប្លែងអ៊ុំ?

ខ៖ នឹងកាលពីអ៊ុំនៅក្មេងនឹងអ៊ុំនៅចាំនឹងជាអនុស្សាវរីយ៍នៅវត្តនឹង តែទៅវត្តនឹងគាត់អោយច្រៀងហើយនឹង

ក៖ ចុះមាននរណាម្នាក់នៅក្នុងក្រុមគ្រួសាររបស់អ៊ុំចេះលេងឧបករណ៍ដែរទេអ៊ុំ?

ខ៖ រឿងភ្លេងមានតែអាភានឹង

ក៖ ចុះបងភាគាត់ចេះលេងអីគេដែរអ៊ុំ?

ខ៖ លេងភ្លេងព្រះវិហារនឹង

ក៖ លេងភ្លេងព្រះវិហារមានលេងព្យាណូនឹង?

ខ៖ អើរនឹងលេងព្យាណូនឹង មានចេះតែអាភានឹងមួយទេ

ក៖ ក្រៅពីនឹងកូនចៅរបស់អ៊ុំអីនឹងអត់មានចេះទេ បងវីអីគាត់អត់ចេះទេ?

ខ៖ អត់មានចេះទេនឹង មើលកូនចៅរបស់ខ្ញុំពីមុនក៏អត់មាននរណាគេចេះលេងខាងភ្លេងនឹងដែរ

ក៖ ចឹងចេះតែកូនអ៊ុំបងភាទេ?

ខ៖ នឹងហើយបានតែអាភានឹងឯងដែរចេះ

ក៖ ចុះផ្ទះរបស់អ៊ុំមានលក្ខណះយ៉ាងម៉េចដែរអ៊ុំតាំងពីក្មេងហាសអ៊ុំរហូតមកដល់ឥឡូវនឹង?

ខ៖ ផ្ទះរបស់អ៊ុំ?

ក៖ ថាពីក្មេងនឹងផ្ទះយ៉ាងម៉េច ហើយឥឡូវនឹងយ៉ាងម៉េចចឹងទៅ?

ខ៖ ផ្ទះអ៊ុំចឹងបានអ៊ុំប្រៀបធៀបថាកាលពីតាយាយនឹងផ្ទះវាធំៗណាស់ ហើយមកដល់ជំនាន់ឪពុករបស់ខ្ញុំនឹងខ្ញុំមក មិនដែរទាន់បានមានផ្ទះធំនៅទេ គ្រាន់តែអាចនៅបានមានទទឹង4ម៉ែត្រ នឹងបណ្ដោយ10ម៉ែត្រអីចឹងទៅ

ក៖ ចុះផ្ទះថ្មរឺមួយក៏ផ្ទះឈើដែរអ៊ុំ?

ខ៖ ផ្ទះឈើទេនឹង

ក៖ អូ៎!ផ្ទះឈើហោសអ៊ុំ?

ខ៖ មិនទាន់មានផ្ទះថ្មនៅទេ នឹងអ៊ុំបានធ្វើនៅស្ថានីយ៍នឹងផ្ទះថ្មនៅខាងមុខនឹង ដល់ពេលហើយលក់ក៏អស់ទៅទៀតទៅ

ក៖ ចឹងក៏អត់មានទៀត?

ខ៖ អត់មានទៀតយើងមិនទាន់បានទេ និយាយរឿងផ្ទះសំបែងនឹងមិនទូលំទូលាយទេ

ក៖ ចុះអ៊ុំគិតថាផ្ទះអ៊ុំជាអ្នកសាងសងរឺក៏អ៊ុំជួលគេជាអ្នកសាងសងដែរអ៊ុំ នៅពេលដែរផ្ទះរបស់អ៊ុំពីមុនចឹងទៅ?

ខ៖ ចង់និយាយថាម៉េចដែរ?

ក៖ គិតថាអ៊ុំរឺឪពុករបស់អ៊ុំជាអ្នកសាងសងរឺមួយក៏អ៊ុំជួលគេដែរ?

ខ៖ បើតាមពិតពីមុនមកនឹងគឺធ្វើតែខ្លួនឯងទេនឹង

ក៖ ផ្ទះអ៊ុំធ្វើតែខ្លួនឯងទេណអ៊ុំ?

ខ៖ ឪពុកខ្ញុំគាត់ធ្វើតែគាត់នឹងញ្ញាតិជិតខាងគេជួយចឹង មិនទាន់បានអោយគេជួយធ្វើដូចផ្ទះថ្មអីទេធ្វើតែផ្ទះឈើទេ នៅតែផ្ទះឈើនឹង

ក៖ ចុះនរណាគេជាអ្នកបង្រៀនអោយគាត់ចេះធ្វើរឺក៏គាត់ចេះធ្វើដោយខ្លួនឯង?

ខ៖ នឹងតាមលក្ខណះក្រុមគ្រួសារមកចេះតៗគា្នចឹងទៅណាស់

ក៖ ចឹងចេះតៗគា្នរហូតទៅណអ៊ុំ?

ខ៖ នឹងហើយសំរាប់អ៊ុំចេះធ្វើបានល្អនឹងដោយសារតែបួស

ក៖ អ៊ុំចេះពេលដែរអ៊ុំទៅបួស?

ខ៖ នឹងហើយចេះធ្វើពេលដែរគេធ្វើកុត ធ្វើសាលាអីនឹង ហើយលោកគ្រូចៅអធិការអីនឹងបង្ហាត់បង្រៀនទៅ

ក៖ អូ៎!ល្អដែរតើអ៊ុំ?

ខ៖ ចេះកាន់កាំបិត ពូថៅ ដែកឈូស អីនឹងពេលដែរនៅវត្តនឹងពេលបួសនឹងឯង

ក៖ ចុះអ៊ុំគិតថាពេលដែរគេសាងសងផ្ទះនឹងគេមានប្រើឧបករណ៍អីសំរាប់សាងសងផ្ទះនឹងដែរអ៊ុំ?

ខ៖ មានរណា ដែកឈូស ពន្លាក ពូថៅ

ក៖ មានដែកដាប់អីចឹងទៅ?

ខ៖ ដែកដាប់នឹងពន្លាកនឹងហើយ មានមួយគ្រប់ដែរអ៊ុំចេះនឹង

ក៖ មានដែកគោលអីចឹងទៅ?

ខ៖ មានដែកគោលមានអីនឹង

ក៖ មានឈើអីនឹងដែរណអ៊ុំ?

ខ៖ មានមានទាំងអស់នឹង

ក៖ ប៉ុន្តែធ្វើពីស័ង្កសីណអ៊ុំ?

ខ៖ អ៊ុំធ្វើតាំងពីផ្ទះប្រកស្លឹកឡើងនឹង ធ្លាប់ធ្វើប៉ុន្តែមិនទាន់បានផ្ទះធំដុំនៅឡើយទេ កាលពីនៅស្រែក៏ចឹងដែរផ្ទះឈើប្រកស្លឹក នឹងស័ង្កសី

ក៖ បាទអ៊ុំ ចុះអ៊ុំធ្លាប់បានរៀនពីជំនាញអីពីក្រុមគ្រួសាររបស់អ៊ុំធ្លាប់បានបង្រៀនពីជំនាញអីទៅអ៊ុំទេដូចជាជំនាញវេញវល្លិ៍ រឺក៏កូរស្ក រឺជំនាញអីផ្សេងៗទេដែរអ៊ុំគិតថាម្ដាយឪពុករបស់អ៊ុំគាត់បានបង្រៀនទៅអ៊ុំចឹង លក្ខណះធ្វើម្ហូបក៏បាន រឺលក្ខណះថាធ្វើអីមួយចឹងទៅ?​

ខ៖ គាត់មិនបានបង្រៀនយើងពីរឿងធ្វើម្ហូបអាហារអីទេនឹងគាត់បង្រៀនច្បាស់លាស់នឹងពីរបៀបធ្វើស្រែ បង្រៀនពីរបៀបកាន់នង្គ័ល ចេះធ្វើរនាស់អីនឹងទៅ លក្ខណះថាជាឧបករណ៍ធ្វើស្រែអីនឹងគាត់បង្រៀនច្បាស់លាស់ ប៉ុន្តែរឿងខាងម្ហូបអីនឹងមិនបានបង្រៀនទេ

ក៖ ចឹងអ៊ុំអត់ចេះទេ?

ខ៖ បាទខ្ញុំមិនបានចេះទេ

ក៖ លក្ខណះកូរស្ក វេញវល្លិ៍អីអ៊ុំមានចេះទេ ត្បាញក្រម៉ាអីអ៊ុំ?

ខ៖ មិនចេះទេ ចេះតែជួយម៉ែពេលដែរគាត់ធ្វើហូលអីនឹង ចេះតែជួយគាត់បាន តែអោយចេះខ្លួនឯងតែម្ដងនឹងអត់ចេះទេ

ក៖ ចុះអ៊ុំអាចប្រាប់ខ្ញុំបានទេថាអ៊ុំមានការលំបាកអីគេខ្លះនៅក្នុងជីវិតរបស់អ៊ុំដែរទេ?

ខ៖ ការលំបាកដូចជាមិនមានទេ បើមាននឹងមានតែពេលដែរសង្រ្គាមកាលពីជំនាន់អ៊ីសារ៉ាក់នឹងពិបាក

ក៖ មានអ៊ីសារ៉ាក់ លុនណុល ពលពត?

ខ៖ នឹងពលពតនឹងមានសង្រ្គាមនឹងលំបាកហោស យើងត្រូវអត់ឃ្លាន យើងត្រូវគេចវេសពីគ្រាប់ផ្លោង ពីរំសេវអីនឹងចឹងទៅ ហើយនឹងចូលពួននៅក្នុងព្រៃអីនឹងទៅកាលលំបាកមានតែប៉ុណ្ណឹងទេ

ក៖ ក្រៅពីនឹងកាលលំបាកនៅក្នុងផ្ទះអីអត់មានទេណអ៊ុំ?

ខ៖ អត់មានទេលំបាកនៅក្នុងផ្ទះនឹងអត់មានទេ

ក៖ ចុះអ៊ុំឆ្លងកាត់ការលំបាកនឹងដោយរបៀបណាដែរអ៊ុំ?

ខ៖ មើលការលំបាកនឹងពេលដែរជំនាន់ពលពតយើងមិនអត់បាយ អត់បាយហើយយើងគ្មានស៊េរីភាពក្នុងការដើរហើរទៀតនឹង

ក៖ បាទត្រូវអ៊ុំ

ខ៖ បើនៅណាមួយគឺនៅតែណុងហើយពីព្រោះអីយើងត្រូវគោរពលក្ខខ័ណ្ឌប្រតិបត្តិរបស់គេ វាអោយទៅកាប់ដីទាំងយប់អត្រានឹងក៏មានដែរ មានការលំបាកតែប៉ុណ្ណឹងទេ ពិបាកពេលដែរសង្រ្គាមនឹង

ក៖ ចុះអ៊ុំគិតថាអ៊ុំមានបទពិសោធន៍ល្អៗអីគេខ្លះនៅក្នុងជីវិតរបស់អ៊ុំដែរដូចជាអ៊ុំបានរៀបអាពាហ៍ពិពាហ៍ រឺក៏អ៊ុំបានរៀបអាពាហ៍ពិពាហ៍អោយកូនចៅដែរអ៊ុំគិតថាជាពេលដែរអ៊ុំសប្បាយជាងគេនៅក្នុងជីវិតរបស់អ៊ុំដែរចឹងអ៊ុំ?

ខ៖ ត្រឹមត្រូវហើយដែរថាខ្ញុំមានសំណាងបានការងារទាំងមុនទាំងក្រោយហាស បានរៀបចំពីមុនបានមានភ្លេងមានអីសព្វគ្រប់នឹងដូចចាត់ទុកក្នុងមង្គលការយើងដែរនឹងវាធំដុំដែរនឹង

ក៖ បាទល្អដែរអ៊ុំ?

ខ៖ នឹងហើយប៉ុន្តែពេលក្រោយនេះយើងមិនបានរៀបចំអីទេ ប៉ុន្តែយើងមានស៊េរីភាពគ្មាននរណាគេមកបង្ខិតបង្ខំអីទេ អោយកូនចៅមានសុខដំរម្យនា គ្មានការឈ្លោះទោសទែងវៃគា្នអីអត់មានទេនឹង

ក៖ អូ៎!ល្អមែនអ៊ុំ

ខ៖ មានតែចេះស្រលាញ់គ្នា ខ្ញុំឃើញថាល្អ

ក៖ ចឹងបទពិសោធន៍របស់អ៊ុំមានការរៀបអាពាហ៍ពិពាហ៍ខ្លួនឯងនឹងមានការរៀបអាពាហ៍ពិពាហ៍អោយ កូនចៅ?

ខ៖ នឹងហើយមានកូនចៅនឹងហើយ

ក៖ ហើយនឹងសប្បាយជាមួយចៅៗអីចឹងទៅ?

ខ៖ នឹងហើយបានរៀបអោយកូនចៅអីដូចអាភាអីនឹង

ក៖ ចុះពេលដែរតាំងពីក្មេងអ៊ុំមានធ្លាប់មានក្ដីសង្ឃឹមថាពេលដែរអ៊ុំធំឡើងអ៊ុំចង់ធ្វើអីគេដែរទេលក្ខណះថា ចង់ធ្វើជាគ្រូពេទ្យ រឺមួយក៏ចង់ធ្វើជាអ្នកជំនាញរកស៊ីអីមួយ រឺមួយក៏ចង់ធ្វើជាគ្រូបង្រៀនអីចឹងទៅនឹង ធ្លាប់មានគិតស្រម៉ៃទេអ៊ុំ?

ខ៖ អ៊ុំធ្លាប់ស្រម៉ៃ កាលដែររៀននឹងរៀនបានតិច ពេលដែរបានទៅបួសនឹងអ៊ុំស្វាត់ស្វែងរៀននឹង កាលពី រៀនដំបូងនឹងអ៊ុំរៀននៅស្រុកណា ដល់ពេលលើកទី2អ៊ុំមករៀននៅខេត្តកំពត ដល់ពេលដែរលើកទី3នឹងអ៊ុំទៅរៀននៅដល់វត្តកំពុងថ្មហោស

ក៖ វត្តកំពុងថ្មនៅណាដែរអ៊ុំ?

ខ៖ នៅឯកំពង់ធំនឹង ហើយដល់ទី4ទៀតអ៊ុំបានទៅរៀនដល់កំពង់ចាម ហើយពេលដែរប្រលងនឹងបាន ប្រលងទៅយកសញ្ញាប័ត្រនៅកំពង់ចាមនឹង

ក៖ អូ៎!អ៊ុំរៀបបានច្រើនកន្លែងផង?

ខ៖ នឹងហើយរួចបានមករៀននៅវត្តមហាមន្ត្រីនេះ ដល់ពេលហើយបានទៅប្រលងគ្រូដល់ពេលដែរប្រលងធ្លាក់ទៅបានមករៀននៅសាលាឯកជននឹង

ក៖ អ៊ុំប្រលងអីគេនៅឯកជននឹងអ៊ុំ?

ខ៖ ប្រលងធ្វើគ្រូបានជាប់នៅសាលាឯកជននឹង សំខាន់នឹងត្រូវមានចំនេះវិជ្ជាដើម្បីអោយជួយរឿង ជីវភាពនឹង

ក៖ ប៉ុន្តែអ៊ុំមានធ្លាប់គិតថាពីក្មេងអ៊ុំមានធ្លាប់ចង់ធ្វើអីគេលក្ខណះថាដូចជាដុកទ័រចឹងអ៊ុំ?

ខ៖ មិនបានគិតទេ

ក៖ អូ៎!អ៊ុំមិនធ្លាប់គិតផងហោសអ៊ុំ?

ខ៖ គិតថាអោយតែបានចេះនឹងខ្ញុំប្រាថ្នាធ្វើជាគ្រូ

ក៖ អ៊ុំចង់ធ្វើជាគ្រូហោសអ៊ុំ?

ខ៖ នឹងហើយចង់ធ្វើជាគ្រូបង្រៀននឹង

ក៖ ប៉ុន្តែអ៊ុំបានធ្វើជាគ្រូដូចអី្វដែរអ៊ុំប្រាថ្នាហើយ?

ខ៖ វាបានធ្វើដូចអី្វដែរគិតមែន

ក៖ ចុះបើចង់អោយអ៊ុំផ្ដែផ្ដាំទៅកូនចៅជំនាន់ក្រោយរបស់អ៊ុំ តើអ៊ុំចង់ផ្ដែផ្ដាំអីទៅពួកគាត់ដែរអោយគាត់ខំ រៀនសូត្រ រឺអោយគាត់ខំធ្វើជាពលរដ្ឋដល់ល្អមួយនៅក្នុងសង្គម លក្ខណះចូលព្រះវិហារដើម្បី អោយពួកគាត់មានសុភមង្គលអីចឹងអ៊ុំ អ៊ុំគិតថាចង់ផ្ដែផ្ដាំអីទៅពួកគាត់ដែរអ៊ុំ?

ខ៖ យោបល់ខ្ញុំគឺចង់ផ្ដែផ្ដាំទៅប្អូនកូនចៅ

ក៖ ខាងកូនចៅហោសអ៊ុំ?

ខ៖ អោយកូនចៅទាំងអស់អោយភ្ញាក់រលឹកឡើងថាដើម្បីកំណើតរបស់យើងជាកូនរបស់ព្រះ

ក៖ ត្រូវហើយអ៊ុំ

ខ៖ ហើយកាលណាពេលដែរយើងដឹងថាយើងជាកូនរបស់ព្រះហើយ យើងត្រូវធ្វើយ៉ាងណាអោយមានសិលិ៍្ប នឹងដឹងច្បាប់បានល្អ នៅក្នុងខ្លួនកំអោយធ្លាក់ចុះ កសាងជីវិតរបស់យើងទៅតាមដំណ្ណឹងរបស់ព្រះ

ក៖ បាទល្អហើយអ៊ុំ ត្រូវទៀត?

ខ៖ ធ្វើយ៉ាងម៉េចក៏ដោយ អោយតែយើងអាចទៅរស់នៅជាមួយព្រះវរបិត្រវិញ

ក៖ ចឹងមានអីចង់ផ្ដែផ្ដាំអីផ្សេងទៀតអត់អ៊ុំ?

ខ៖ ដូចជាអស់ហើយនឹង

ក៖ ចឹងជាចុងក្រោយខ្ញុំអរគុណច្រើនដែរបានអោយខ្ញុំបានសំភាសន៍ពីប្រវត្តិនឹង ហើយការសំភាសន៍របស់អ៊ុំទាំងអស់នឹងខ្ញុំដាក់ទៅក្នុងវេបសាយរស់សាលាដែរមានឈ្មោះBYU ហើយនឹងគេបានរក្សាជាអ៊ុំ?

ខ៖ បាទក្មួយអរគុណដូចគា្ន នឹងមួយទៀតបានថ្នាក់ការសំភាសន៍មួយនឹងទៅក្នុងវេបសាយរបស់សាល នឹងអោយអ្នករាល់គ្នានឹងអោយកាន់តែលក្ខណះទុអោយ

ក៖ ចឹងអរគុណច្រៀនអ៊ុំ៕៕៕